Politieke naels kom uit oor belastingwetTito Mboweni lewer Woensdag sy begrotingsrede in die parlement. (Foto: Siyabulela Duda) Die politieke naels is Dinsdag in die Nasionale Vergadering geslyp en wedersyds diep ingeslaan – en dit nogal in ’n debat oor ’n wetsontwerp wat eenparig deur alle partye aanvaar is. Ter sprake is die Wetsontwerp op Belasting tydens Rampbestuur, wat belastingverligting bring vir ondernemings wat finansieel swaar trek wens die koronavirus en die grendelstaat. Die wetgewing wettig stappe wat eintlik grootliks reeds deur die regering gedoen is, soos aftrekkings vir donasies aan die regering se solidariteitsfonds en die uitbreiding van indiensnemingsvoordele vir mense ouer as 29 jaar. Die DA het gesê die wetsontwerp gaan glad nie ver genoeg nie. Die DA-LP Geordin Hill-Lewis het gesê die landsgrense moet so gou moontlik heropen vir internasionale toerisme, en sy mede-LP van die DA, dr. Dion George, het gesê verdere belastingaftrekkings is noodsaaklik vir mense wat van die huis af moes werk. Hill-Lewis het voorts gesê die vraag is of die belastingaftrekkings genoeg gaan wees om die ekonomie darem oorlewingskans te gee en ekonomies aktiewe Suid-Afrikaners die geleentheid te gee om weer op hul voete te kom. Tito Mboweni, minister van finansies. (Foto: Verskaf) “Ons is in ’n erge finansiële krisis, en die ergste kom nog. Ons moet ondernemings oop hou, en mense aan die werk hou. Die regering is te stadig, met die gevolg dat 2,5 miljoen Suid-Afrikaners die afgelope paar maande hul werk verloor het,” het Hill-Lewis uitgewys. Die EFF het gesê die belastingbasis – die aantal Suid-Afrikaners wat belasting betaal – raak al kleiner en dus neem belastings toe. In ’n stukkie logika-gimnastiek het die EFF-spreker Omphile Maotwe dus daarop aangedring dat alle eienaarskap aan die hele bevolking oorgedra word deur nasionalisering. Namens die VF Plus het Wouter Wessels die wetgewing verwelkom, maar gesê dit gaan nie ver genoeg nie. Hy het gevra dat ondernemings bygestaan word, en die EFF gemaan dat werkgeleenthede nie net uit die blou lug val nie. Zanele Nkomo (ANC) het gevra vir die instel van ’n welvaartbelasting sonder om te sê hoe dit gestruktureer moet word. Die debat is afgesluit deur die minister van finansies, Tito Mboweni, wat hierdie week voor stok gekry is deur pres. Cyril Ramaphosa weens nog ’n omstrede twiet. Mboweni het nie veel oor die wetgewing gesê nie, maar ’n paar meewarige opmerkings gemaak oor hoe belangrik dit is om in ’n ope demokrasie openlik en gemaklik verskillende menings te kan wissel.